A4-0261/97

Ψήφισμα επί της έκθεσης της Επιτροπής προς το Συμβουλίο και το Ευρωπαϊκό Κοινοβούλιο σχετικά με το γεωργονομισματικό καθεστώς της Ενιαίας Αγοράς: 1 Ιουλίου 1995 μέχρι 30 Ιουνίου 1996 (COM(96)0636 - C4-0026/97)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής (COM(96)0636 - C4-0026/97),

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου και τις γνωμοδοτήσεις της Επιτροπής Προϋπολογισμών (A4-0261/97),

Α. έχοντας υπόψη ότι δεν έχουν παρατηρηθεί σημαντικές νομισματικές διακυμάνσεις κατά την περίοδο από τον Ιούλιο του 1995 έως τον Ιούνιο του 1996, περίοδο που καλύπτεται από την έκθεση της Επιτροπής,

Β. λαμβάνοντας υπόψη ότι το γεωργονομισματικό καθεστώς αντιπροσωπεύει σε κόστος για τον κοινοτικό γεωργικό προϋπολογισμό 1,3 δισ. Ecu περίπου ετησίως,

Γ. λαμβάνοντας υπόψη ότι στο παρόν στάδιο δεν είναι ενδεδειγμένο να προταθούν μεταρρυθμίσεις μείζονος σημασίας για το γεωργονομισματικό καθεστώς, επειδή η τρίτη φάση της οικονομικής και νομισματικής ένωσης πρόκειται να αρχίσει την 1η Ιανουαρίου 1999, η οποία θα μεταβάλει ολοκληρωτικά όλες τις γεωργονομισματικές ρυθμίσεις,

Δ. λαμβάνοντας, ωστόσο, υπόψη ότι μια μεταρρύθμιση του συστήματος θα χρειαστεί να προταθεί εντός του 1998, και ότι συνεπώς ενδείκυται η συνέχιση της μελέτης και των αναλύσεων των ποικίλων διαθεσίμων επιλογών,

1. καλεί την Επιτροπή να συνεκτιμήσει τα ακόλουθα σημεία σε οποιεσδήποτε προτάσεις θεωρεί κατάλληλες να υποβάλει όσον αφορά το γεωργονομισματικό καθεστώς:

α) συμφωνεί με την Επιτροπή ότι είναι πρόωρο να υποβάλει προτάσεις για κανονισμό του Συμβουλίου με σκοπό την αναπροσαρμογή των γεωργονομισματικών ρυθμίσεων, λόγω των αβεβαιοτήτων που επικρατούν επί του παρόντος σχετικά με την ΟΝΕ, την ένταξη νέων κρατών μελών και την περαιτέρω μεταρρύθμιση της ΚΑΠ στο πλαίσιο της AGENDA 2000,

β) πιστεύει, ωστόσο, ότι διαρκής προσπάθεια θα πρέπει να καταβάλλεται για την απλοποίηση των κανόνων του συστήματος, χωρίς να συμπεριλαμβάνεται το καθεστώς στο σύνολό του, και ειδικότερα ζητεί να χρησιμοποιείται η «πράσινη ισοτιμία» ως μόνος συντελεστής για κάθε εμπορική συναλλαγή,

γ) διαπιστώνει ότι πάρα πολλές από τις υποτιμήσεις στην οικεία περίοδο ήταν πράγματι πολύ μικρές (συχνά μικρότερες του 0,5%) και πιστεύει ότι θα επερχόταν εξυγίανση του καθεστώτος εάν οι μεταβολές μπορούσαν να περιορισθούν σε αξιόλογες υποτιμήσεις και ανατιμήσεις μάλλον παρά να γίνονται συνεχείς μεταβολές ήσσονος σημασίας,

δ) σημειώνει ότι προτάσεις για μεταρρύθμιση του καθεστώτος θα πρέπει να γίνουν το 1998 και πιστεύει ότι η θεμελιώδης αρχή που πρέπει να υιοθετηθεί είναι ότι το μελλοντικό γεωργονομισματικό καθεστώς πρέπει να ενεργεί ως δίκτυο ασφαλείας και, όταν τα νομίσματα αποκλίνουν κατά πολύ από την βασική τους ισοτιμία, θα πρέπει να υπάρχει ανώτατο και κατώτατο όριο εκφρασμένο σε τοπικά νομίσματα εντός περιθωρίου ± 5% ενός συμφωνηθέντος σημείου αναφοράς, έτσι ώστε να εμποδίζεται η υπερβολική αναταραχή των αγορών και των εισοδημάτων που προκαλείται από τις νομισματικές διακυμάνσεις,

ε) θεωρεί ότι το γεωργονομισματικό καθεστώς πρέπει, μακροπροθέσμως, να έχει ως στόχο την αυτοχρηματοδότησή του, εφόσον η υποτίμηση σε ορισμένες χώρες θα οδηγήσει σε προσπορισμό εσόδων που θα μπορούσαν να χρησιμοποιηθούν για την αποζημίωση των αγροτών εκείνων των οποίων τα εισοδήματα θα μειωθούν σε χώρες οι οποίες προβαίνουν σε ανατίμηση του νομίσματός τους[semigr ] αναγνωρίζει, ωστόσο, ότι θα χρειαστεί να διενεργηθούν συμπληρωματικές πληρωμές εφόσον ο αριθμός των αγροτών των οποίων το νόμισμα ανατιμάται είναι απίθανο να ισούται με τον αριθμό των αγροτών των οποίων το νόμισμα υποτιμάται, και εφόσον ακόμα οι νομισματικές διακυμάνσεις σπανίως μόνον είναι ίσες,

2. αναθέτει στον Πρόεδρό του να διαβιβάσει το παρόν ψήφισμα στην Επιτροπή και στο Συμβούλιο.